b'\n_START_ARTICLE_\nNestevety\n_START_PARAGRAPH_\nNestevety on nestem\xc3\xa4ist\xc3\xa4 vety\xc3\xa4._NEWLINE_Sen yleisin k\xc3\xa4ytt\xc3\xb6kohde on avaruustoiminta, jossa sit\xc3\xa4 k\xc3\xa4ytet\xc3\xa4\xc3\xa4n rakettien polttoaineena. Nestevedyst\xc3\xa4 k\xc3\xa4ytet\xc3\xa4\xc3\xa4n lyhennett\xc3\xa4 LH2 tai LH\xe2\x82\x82. Lyhenne tulee siit\xc3\xa4, ett\xc3\xa4 neste on englanniksi liquid ja vapaa vety on tavallisesti molekulaarisessa H\xe2\x82\x82 muodossa mist\xc3\xa4 nimen H2-osa._NEWLINE_NTP-olosuhteissa vety on kaasuna, joten se tulee paineistaa ja j\xc3\xa4\xc3\xa4hdytt\xc3\xa4\xc3\xa4 hyvin alhaiseen l\xc3\xa4mp\xc3\xb6tilaan, jotta se voidaan puristaa nesteeksi. 101,3325 kPa paineessa vety kiehuu 20,28\xc2\xa0K (\xe2\x88\x92252,87 \xc2\xb0C) l\xc3\xa4mp\xc3\xb6tilassa.\n_START_SECTION_\nRaketti\n_START_PARAGRAPH_\nEnnen nestevedyn polttamista j\xc3\xa4\xc3\xa4hdytet\xc3\xa4\xc3\xa4n yleens\xc3\xa4 moottorin suutinta, tavallisesti nestehapella. Tuloksena oleva savukaasu on varsin puhdasta vett\xc3\xa4, jossa on aavistus otsonia ja vetyperoksidia._NEWLINE_Vedyn massaenergiatiheys on k\xc3\xa4ytett\xc3\xa4viss\xc3\xa4 olevista polttoaineista parhaimpia, 143 MJ/kg. T\xc3\xa4m\xc3\xa4 on noin 40 prosenttia parempi kuin muilla rakettipolttoaineilla. Nestevedyn tiheys on 70,8 kg/m\xc2\xb3 20 K l\xc3\xa4mp\xc3\xb6tilassa._NEWLINE_Vedyn tilavuusenergiatiheys taas on varsin huono. Nestevedynvarastointi vie enemm\xc3\xa4n tilaa kuin vastaavaavan energian varastointi jollain muulla polttoaineella. Esimerkiksi yhden bensiinilitran energim\xc3\xa4\xc3\xa4r\xc3\xa4\xc3\xa4 vastaa nelj\xc3\xa4 litraa nestevety\xc3\xa4._NEWLINE_Nestevedyn s\xc3\xa4ilytt\xc3\xa4miseen tarvitaan monimutkainen s\xc3\xa4ilytysj\xc3\xa4rjestelm\xc3\xa4 matalan l\xc3\xa4mp\xc3\xb6tilan vuoksi. Vety\xc3\xa4 on my\xc3\xb6s vaikea saada pysym\xc3\xa4\xc3\xa4n astiassa sill\xc3\xa4 se vuotaa sein\xc3\xa4mien l\xc3\xa4pi. Vety my\xc3\xb6s heikent\xc3\xa4\xc3\xa4 s\xc3\xa4ili\xc3\xb6n rakennetta niin kutsutun vetyhaurastumisen seurauksena. T\xc3\xa4m\xc3\xa4n seurauksena ballistisissa ohjuksissa on siirrytty kiinteisiin polttoaineisiin, koska ne s\xc3\xa4ilyv\xc3\xa4t jopa vuosia ampumavalmiina.'